O femeie în vârstă de 70 de ani din Uganda a născut gemeni, în urma unui tratament de fertilizare in vitro. Atât ea, cât și bebelușii sunt bine acum, deși sarcina a fost una dificilă.
Safina Namukwaya a născut un băiat și o fată, prin cezariană, la un centru din capitala Kampala, informează BBC. Cu toții sunt bine acum.
Femeia a spus că e fericită și că a trăit "un miracol". La rândul lor, medicii au felicitat-o și au susținut că acesta e mai mult decât un "succes medical, e vorba despre puterea și rezistența spiritului uman".
Safina Namukwaya a povestit pentru presa locală că a avut o sarcină dificilă, mai ales că partenerul ei a părăsit-o când a aflat că va avea gemeni.
"Bărbaților nu le place să li se spună că vor avea mai mulți copii. De când am fost internată, n-a trecut niciodată pe aici", a afirmat femeia.
Totuși, ea a precizat că e foarte fericită și că și-a dorit mult să aibă copii deoarece toată viața a fost batjocorită pentru că nu a avut mai mulți.
În 2020, Safina a mai reușit să aducă pe lume o fetiță.